Nõukogu otsus,

10. juuni 1985,

arhitektiõppe nõuandekomitee loomise kohta

(85/385/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse komisjoni esitatud otsuse eelnõu

ning arvestades, et:

6. juuni 1974. aasta resolutsioonis diplomite, tunnistuste ja muude kvalifikatsiooni tõendavate dokumentide vastastikuse tunnustamise kohta [1] teatas nõukogu oma toetusest nõuandekomiteede loomisele;

arhitekti diplomite, tunnistuste ja muude kvalifikatsiooni tõendavate dokumentide vastastikuse tunnustamise raames on oluline tagada väljaõppe võrreldav kõrge tase;

selle eesmärgi saavutamisele kaasaaitamiseks tuleks luua nõuandekomitee komisjoni nõustamise eesmärgil,

ON VASTU VÕTNUD JÄRGMISE OTSUSE:

Artikkel 1

Komisjoni juurde luuakse arhitektiõppe nõuandekomitee, edaspidi "komitee".

Artikkel 2

1. Komitee ülesanne on aidata tagada ühenduses arhitektiõppe võrreldav kõrge tase.

2. Komitee täidab seda ülesannet eelkõige järgmiste vahendite abil:

- põhjalik teabevahetus väljaõppe meetodite ning liikmesriikides pakutavate teoreetiliste ja praktiliste kursuste sisu, taseme ja struktuuri osas,

- arutelud ja konsultatsioonid, et töötada välja ühtsed lähenemisviisid arhitektiõppes saavutatavale tasemele ja vajaduse korral sellise väljaõppe struktuurile ja sisule, sealhulgas praktiliste kogemustega seotud kriteeriumid,

- tähelepanu pööramine arhitektiõppe kohandamisele õpetamismeetodite arenguga ning arhitektide jaoks ühiskonna, teaduse ja tehnika arengu tagajärjel tekkivate uute probleemidega ja keskkonnakaitsega.

3. Komiteel on nõuandev funktsioon, mis on talle määratud nõukogu 10. juuni 1985. aasta direktiiviga 85/384/EMÜ, mis käsitleb arhitekti diplomite, tunnistuste ja muude kvalifikatsiooni tõendavate dokumentide vastastikust tunnustamist ja mis sisaldab meetmeid asutamisõiguse ja teenuste osutamise vabaduse kasutamise hõlbustamiseks. [2]

4. Komitee teeb komisjonile ja liikmesriikidele teatavaks oma arvamused ja soovitused ning esitab, kui ta peab seda asjakohaseks, ettepanekuid direktiivi 85/384/EMÜ arhitektiõppega seotud artiklite muutmiseks.

5. Lisaks annab komitee komisjonile nõu mis tahes arhitektiõppega seotud küsimuses, mille komisjon on esitanud.

Artikkel 3

1. Komiteesse kuulub kolm eksperti igast liikmesriigist:

- üks kutsealal töötav ekspert,

- üks arhitektiõpet andvaid ülikoole või samaväärseid õppeasutusi esindav ekspert,

- üks liikmesriikide pädevaid asutusi esindav ekspert.

2. Igal liikmel on asendusliige. Asendusliikmed võivad osaleda komitee koosolekutel.

3. Lõigetes 1 ja 2 nimetatud liikmete ja asendusliikmete kandidaadid seavad üles liikmesriigid. Lõike 1 esimeses ja teises taandes nimetatud liikmete ja nende asendusliikmete kandidaadid seatakse üles tegevarhitektide või arhitektiõpet andvate ülikoolide või samaväärsete õppeasutuste ettepanekul või pärast nendega konsulteerimist. Selliselt ülesseatud liikmed ja asendusliikmed nimetab ametisse nõukogu.

Artikkel 4

1. Komitee liikmete ametiaeg on kolm aastat. Pärast selle tähtaja möödumist jäävad komitee liikmed ametisse kuni uute liikmete nimetamiseni või kuni nad uuesti ametisse nimetatakse.

2. Liikme ametiaeg võib lõppeda enne kolme aasta möödumist, kui liige lahkub ametist, sureb või asendatakse teise isikuga vastavalt artiklis 3 sätestatud korrale. Uus liige nimetatakse ülejäänud ametiajaks.

Artikkel 5

Komitee valib oma liikmete hulgast esimehe ja kaks aseesimeest. Komitee võtab vastu oma töökorra. Komitee esimees koostab koosolekute päevakorra, konsulteerides komisjoniga.

Artikkel 6

Komitee võib luua töörühmi ning kutsuda ja lubada vaatlejaid või eksperte osalema, et nad aitaksid komiteed kõigis tema töö eri aspektides.

Artikkel 7

Sekretariaaditeenuseid osutab komisjon.

Luxembourg, 10. juuni 1985

Nõukogu nimel

eesistuja

M. Fioret

[1] EÜT C 98, 28.8.1974, lk 1.

[2] EÜT L 223, 21.8.1985, lk 15.

--------------------------------------------------